《奉和圣制答张说南出雀鼠谷》
唐代·崔翘

硖路绕河汾，晴光拂曙氛。笳吟中岭树，仗入半峰云。

顿觉山原尽，平看邑里分。早行芳草迥，晚憩好风熏。

嘉颂推英宰，春游扈圣君。共欣承睿渥，日月照天文。

作者简介：（?—约750）唐齐州全节人。崔融子。武后大足元年，登拔萃科。玄宗开元二年，复登良材异等科。累迁司封员外郎、考功郎中、中书舍人。二十七年，擢礼部侍郎，三知贡举。转大理卿，奉使诸道黜陟官吏。天宝初，为河南太守、河南道采访使，入为尚书右丞、迁左丞。七载，为礼部尚书、东都留守，封清河公。卒谥成。